|  |
| --- |
|  |
| **GRADONAČELNIK** |

KLASA: 350-02/25-01/0004

URBROJ: 2181-12-03/1-1889-25-4

Trilj, 27. veljače 2025.

Na temelju članka 66. stavak 3. Zakona o zaštiti okoliša (“Narodne novine” broj 80/13, 153/13, 78/15, 12/18 i 118/18), članka 29. stavak 1. Uredbe o strateškoj procjeni utjecaja strategije, plana i programa na okoliš (“Narodne novine”, broj 03/17) i čanka 37. Statuta Grada Trilja (Službeni glasnik Grada Trilja broj 3/09, 01/13, 2/18, 01/21, 05/23 i 09/23)

Gradonačelnik Grada Trilja donosi

**O D L U K U**

**o započinjanju postupka ocjene o potrebi strateške procjene utjecaja na okoliš**

**Urbanističkog plana uređenja neizgrađenog dijela građevinskog područja naselja mješovite namjene „Velić“**

Članak 1.

Donošenjem ove Odluke započinje postupak ocjene o potrebi strateške procjene utjecaja na okoliš Urbanističkog plana uređenja (dalje u tekstu UPU) neizgrađenog dijela građevinskog područja naselja mješovite namjene „Velić“.

Postupak ocjene o potrebi strateške procjene utjecaja na okoliš predmetnog UPU-a provodi Upravni odjel za prostorno uređenje, imovinskopravne poslove, komunalni sustav i zaštitu okoliša Grada Trilja temeljem mišljenja Upravnog odjela za zaštitu okoliša, komunalne poslove i infrastrukturu Splitsko-dalmatinske županije od 10. veljače 2025. (KLASA: 351-02/25-0004/0034, URBROJ: 2181/1-10/14-25-0002).

Članak 2.

Pravna osnova za izradu i donošenje predmetnog UPU-a su odredbe članaka 79. te 86. do 112. Zakona o prostornom uređenju („Narodne novine“ broj 153/13, 65/17, 114/18, 39/19,98/19 i 67/23) i Pravilnik o prostornim planovima („Narodne novine“ broj 152/23).

Razlozi za izradu i donošenje predmetnog UPU-a su:

* usklađenost sa zakonskim i podzakonskim okvirom,
* određivanje novih prostorno planskih rješenja koja se odnose na planiranje nove zone mješovite namjene – pretežito stambene u naselju Velić te stvaranje prostorno-planskih preduvjeta za uređenje i korištenje prostora na planom predloženi način. Potrebno je predvidjeti čestice za smještaj stambenih i drugih objekata te prateće sadržaje potrebne za funkcioniranje dijela naselja.

Osnovni ciljevi i programska polazišta predmetnog UPU-a su:

* osiguravanje kvalitetnog i održivog prostora za stanovanje i gospodarski razvoj Grada Trilja,
* utvrđivanje uvjeta gradnje i uređenja prostora za izgradnju stambenih građevina i drugih građevina mješovitih namjena,
* planiranje objekata i uređaja komunalne infrastrukture prikladne za potrebe suvremenog življenja,
* planiranje drugih javnih površina unutar područja obuhvata plana kao što su javne površine i zelene javne površine,
* utvrđivanje uvjeta za parcelaciju zemljišta u svrhu formiranja građevinskih čestica, ovisno o tipologiji izgradnje stambenih građevina odnosno građevina drugih namjena.

Obuhvat predmetnog UPU-a određen je Prostornim planom uređenja Grada Trilja.

Članak 3.

Nositelj izrade predmetnog UPU-a je Upravni odjel za prostorno uređenje, imovinskopravne poslove, komunalni sustav i zaštitu okoliša Grada Trilja.

Članak 4.

Radnje koje će se provesti u postupku ocjene o potrebi strateške procjene utjecaja na okoliš provode se sukladno odredbama Zakona o zaštiti okoliša („Narodne novine“, broj 80/13, 153/13, 78/15, 12/18 i 118/18), Uredbe o strateškoj procjeni utjecaja strategije, plana i programa na okoliš („Narodne novine“, broj 3/17) te odredbama posebnih propisa iz područja iz kojeg se predmetne UPU donosi.

Članak 5.

Mišljenje je li za predmetni UPU potrebno provesti postupak glavne ocjene prihvatljivosti za ekološku mrežu, a u odnosu na ciljeve očuvanja i cjelovitost područja ekološke mreže, ishoditi će se prema Zakonu o zaštiti prirode (“Narodne novine”, br. 80/13, 15/18, 14/19 i 127/19) i provest će se u okviru postupka ocjene o potrebi strateške procjene.

Članak 6.

U postupku ocjene o potrebi strateške procjene prema ovoj Odluci sudjelovati će tijela i osobe koje su navedene u Prilogu II. ove Odluke.

Članak 7.

Grad Trilj dužan je informirati javnost sukladno odredbama Zakona o zaštiti okoliša i odredbama Uredbe o informiranju i sudjelovanju javnosti i zainteresirane javnosti u pitanjima zaštite okoliša (“Narodne novine”, broj 64/08), kojima se uređuje informiranje javnosti i zainteresirane javnosti u pitanjima zaštite okoliša.

Članak 8.

Ova Odluka stupa na snagu danom donošenja, a objaviti će se u „Službenom glasniku Grada Trilja“ .

GRADONAČELNIK

Ivan Bugarin,dipl.ing.el.